title: Decizia Parlamentului European din 23 aprilie 2009 privind descărcarea de gestiune pentru execuția bugetului Agenției Europene pentru Reconstrucție aferent exercițiului financiar 2007

text:
               26.9.2009

               RO

               Jurnalul Oficial al Uniunii Europene

               L 255/176

         DECIZIA PARLAMENTULUI EUROPEAN
   din 23 aprilie 2009
   privind descărcarea de gestiune pentru execuția bugetului Agenției Europene pentru Reconstrucție aferent exercițiului financiar 2007
   (2009/671/CE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Reconstrucție pentru exercițiul financiar 2007 (1),

               —

               având în vedere raportul Curții de Conturi privind conturile anuale finale ale Agenției Europene pentru Reconstrucție pentru exercițiul financiar 2007, însoțit de răspunsurile agenției (2),

               —

               având în vedere Recomandarea Consiliului din 10 februarie 2009 (5588/2009 – C6-0060/2009),

               —

               având în vedere Tratatul CE, în special articolul 276,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CE) nr. 2667/2000 al Consiliului din 5 decembrie 2000 privind Agenția Europeană pentru Reconstrucție (4), în special articolul 8,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (5), în special articolul 94,

               —

               având în vedere articolul 71 și anexa V la Regulamentul său de procedură,

               —

               având în vedere raportul Comisiei pentru control bugetar (A6-0169/2009),

               1.

               acordă directorului Agenției Europene pentru Reconstrucție descărcarea de gestiune pentru execuția bugetului agenției aferent exercițiului financiar 2007;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Agenției Europene pentru Reconstrucție, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Klaus WELLE

      (1)  JO C 278, 31.10.2008, p. 13.

      (2)  JO C 311, 5.12.2008, p. 42.

      (3)  JO L 248, 16.9.2002, p. 1.

      (4)  JO L 306, 7.12.2000, p. 7.

      (5)  JO L 357, 31.12.2002, p. 72.
   REZOLUŢIA PARLAMENTULUI EUROPEAN
   din 23 aprilie 2009
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Reconstrucție aferent exercițiului financiar 2007
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Reconstrucție pentru exercițiul financiar 2007 (1),

               —

               având în vedere raportul Curții de Conturi privind conturile anuale finale ale Agenției Europene pentru Reconstrucție pentru exercițiul financiar 2007, însoțit de răspunsurile agenției (2),

               —

               având în vedere Recomandarea Consiliului din 10 februarie 2009 (5588/2009 – C6-0060/2009),

               —

               având în vedere Tratatul CE, în special articolul 276,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CE) nr. 2667/2000 al Consiliului din 5 decembrie 2000 privind Agenția Europeană pentru Reconstrucție (4), în special articolul 8,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (5), în special articolul 94,

               —

               având în vedere articolul 71 și anexa V la Regulamentul său de procedură,

               —

               având în vedere raportul Comisiei pentru control bugetar (A6-0169/2009),

               A.

               întrucât Curtea de Conturi (CCE) a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2007 și cu privire la legalitatea și regularitatea operațiunilor subiacente;

               B.

               întrucât, la 22 aprilie 2008, Parlamentul i-a acordat directorului Agenției Europene pentru Reconstrucție descărcarea de gestiune pentru execuția bugetului agenției aferent exercițiului financiar 2006 (6);

               1.

               ia act cu satisfacție de faptul că CCE a considerat satisfăcătoare execuția bugetului agenției aferent exercițiului financiar 2006;

               2.

               reamintește că mandatul agenției s-a încheiat la 31 decembrie 2008;

               3.

               ia act de numeroasele dovezi potrivit cărora agenția nu a dispus doar de structurile necesare (sisteme logistice, informatice și de altă natură) pentru mobilizarea cu rapiditate a unor sume considerabile pentru asistență în situații postconflict, ci și de cunoștințe dovedite și expertiză în conceperea și furnizarea de asistență de înaltă calitate având un real impact;

               4.

               regretă că Comisia nu a respectat rezoluțiile de descărcare de gestiune pentru exercițiile financiare 2005 și 2006, prin care se solicita prelungirea activităților agenției, care s-au încheiat în 2008, și își exprimă îngrijorarea cu privire la riscul ca UE să piardă o mare parte a expertizei acumulate de agenție pe parcursul ultimilor opt ani;

         Măsurile luate ca urmare a procedurilor anterioare de descărcare de gestiune

               5.

               reamintește că, în rezoluția sa referitoare la descărcarea de gestiune acordată Comisiei pentru exercițiul financiar 2006, a solicitat să fie informat în mod regulat de către Comisie cu privire la transferul activităților din cadrul agenției către delegații;

               6.

               ia act de faptul că, la punctele 201 și 203 ale raportului său privind măsurile luate pentru a da curs descărcării de gestiune 2006, Comisia a promis că va informa Parlamentul cu privire la transferul activităților din cadrul agenției către delegații și la diversele etape ale procesului de închidere a agenției (7);

               7.

               ia act de declarația Comisiei din raportul său referitor la măsurile luate pentru a da curs descărcării de gestiune 2006 acordate Comisiei, potrivit căreia agenția va încheia toate activitățile operaționale până la sfârșitul lui septembrie 2008, având trei luni la dispoziție, din octombrie până în decembrie 2008, să finalizeze închiderea administrativă, iar în 2009, o unitate responsabilă cu închiderea, atașată Comisiei, va desfășura activitățile de închidere rămase, pe parcursul unei perioade limitate de câteva luni;

               8.

               ia act de faptul că Comisia a trimis președintelui Comisiei pentru control bugetar o serie de note de informare privind cooperarea între Comisie și agenție pe parcursul perioadei tranzitorii 2007-2008 (8);

               9.

               constată, din a patra notă de informare din 7 octombrie 2008, că Comisia va prezenta un raport final privind închiderea agenției, de îndată ce conturile finale ale agenției au fost stabilite și unitatea responsabilă cu închiderea și-a încheiat activitatea; așteaptă cu interes să primească acest raport;

         Riscuri potențiale legate de transferul activităților din cadrul agenției către delegații

               10.

               constată că CCE, în raportul său anual din 2007, a identificat trei riscuri potențiale legate de transferul activităților din cadrul agenției către delegații:

                           (a)

                           având în vedere caracterul multianual al activităților agenției, există încă credite bugetare neutilizate de 453 000 000 EUR, care trebuie utilizate în exercițiile ulterioare anului 2008, acesta fiind ultimul an de existență al agenției;

                           (b)

                           nota orientativă emisă de Comisie la 11 iunie 2008 privind transferul dosarelor nu acoperă toate posturile din bilanțul agenției;

                           (c)

                           surplusul acumulat de 180 000 000 EUR care apare în bilanțul agenției la 31 decembrie 2007 va trebui să fie, de asemenea, preluat și gestionat de Comisie la încheierea mandatului agenției;

               11.

               solicită Comisiei să informeze comisia competentă a Parlamentului cu privire la:

                           (a)

                           modul în care vor fi utilizate creditele bugetare neutilizate;

                           (b)

                           eventuala încheiere a unui memorandum de înțelegere între agenție și Comisie care să acopere toate posturile din bilanțul agenției sau modul în care Comisia a asigurat prin alte mijloace transferul complet al tuturor dosarelor și posturilor;

                           (c)

                           modul în care surplusul acumulat de 180 000 000 EUR, care apare în bilanțul agenției la 31 decembrie 2007, va fi gestionat de Comisie;

               12.

               pentru alte observații, cu caracter orizontal, care însoțesc decizia privind descărcarea de gestiune, face trimitere la Rezoluția sa din 23 aprilie 2009 referitoare la gestiunea financiară și controlul agențiilor europene (9).

      (1)  JO C 278, 31.10.2008, p. 13.

      (2)  JO C 311, 5.12.2008, p. 42.

      (3)  JO L 248, 16.9.2002, p. 1.

      (4)  JO L 306, 7.12.2000, p. 7.

      (5)  JO L 357, 31.12.2002, p. 72.

      (6)  JO L 88, 31.3.2009, p. 150.

      (7)  Documentul de lucru al serviciilor Comisiei, anexat la raportul Comisiei către Parlamentul European privind măsurile luate pentru a da curs descărcării de gestiune 2006 [SEC(2008) 2579].

      (8)  Aceste note sunt disponibile pe site-ul Comisiei pentru control bugetar.

      (9)  A se vedea pagina 206 din prezentul Jurnal Oficial.


title: Decizia (UE) 2016/1098 a Consiliului din 4 iulie 2016 privind poziția care urmează să fie adoptată în numele Uniunii Europene în cadrul Comitetului ambasadorilor ACP-UE privind revizuirea anexei III la Acordul de parteneriat ACP-UE

text:
               7.7.2016

               RO

               Jurnalul Oficial al Uniunii Europene

               L 182/39

         DECIZIA (UE) 2016/1098 A CONSILIULUI
   din 4 iulie 2016
   privind poziția care urmează să fie adoptată în numele Uniunii Europene în cadrul Comitetului ambasadorilor ACP-UE privind revizuirea anexei III la Acordul de parteneriat ACP-UE
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 209 alineatul (2), coroborat cu articolul 218 alineatul (9),
   având în vedere Acordul de parteneriat între membrii grupului statelor din Africa, Zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte (1),
   având în vedere propunerea Comisiei Europene,
   întrucât:

               (1)

               Articolul 100 din Acordul de parteneriat între membrii grupului statelor din Africa, Zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte (denumit în continuare „Acordul de parteneriat ACP-UE”) prevede că anexele Ia, Ib, II, III, IV și VI la acesta pot fi revizuite, corectate și/sau modificate de către Consiliul de miniștri ACP-UE, pe baza unei recomandări din partea Comitetului de cooperare pentru finanțarea dezvoltării ACP-UE.

               (2)

               În conformitate cu articolul 15 alineatul (4) din Acordul de parteneriat ACP-UE, Consiliul de miniștri ACP-UE poate delega competențe Comitetului ambasadorilor ACP-UE.

               (3)

               În cadrul celei de a 39-a sesiuni care a avut loc la Nairobi, Kenya, în perioada 19-20 iunie 2014, Consiliul de miniștri ACP-UE a convenit, printr-o declarație comună, să continue procesul de închidere ordonată a Centrului pentru Dezvoltarea Întreprinderii (CDI) și să modifice anexa III la Acordul de parteneriat ACP-UE și, în acest scop, să delege Comitetului ambasadorilor ACP-UE competențe pentru a continua acest proces în vederea adoptării deciziilor necesare, inclusiv modificarea relevantă a anexei III menționate.

               (4)

               Anexa III la Acordul de parteneriat ACP-UE ar trebui sa fie modificată pentru a stabili noul cadru juridic al existenței CDI exclusiv în scopul lichidării sale.

               (5)

               Poziția Uniunii în cadrul Comitetului ambasadorilor ACP-UE în ceea ce privește revizuirea anexei III la Acordul de parteneriat ACP-UE ar trebui să se întemeieze pe proiectul de decizie atașat la prezenta decizie,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii în cadrul Comitetului ambasadorilor ACP-UE privind revizuirea anexei III la Acordul de parteneriat ACP-UE se bazează pe proiectul de decizie a Comitetului ambasadorilor ACP-UE, atașat la prezenta decizie.
   (2)   Reprezentanții Uniunii în cadrul Comitetului ambasadorilor ACP-UE pot conveni modificări tehnice minore ale proiectului de decizie, fără a fi necesară o altă decizie a Consiliului.
   Articolul 2
   După adoptare, decizia Comitetului ambasadorilor ACP-UE se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data adoptării.

      Adoptată la Bruxelles, 4 iulie 2016.

            Pentru Consiliu

            Președintele

         M. LAJČÁK

      (1)  Acord semnat la Cotonou la 23 iunie 2000 (JO L 317, 15.12.2000, p. 3), astfel cum a fost modificat prin acordul semnat la Luxemburg la 25 iunie 2005 (JO L 209, 11.8.2005, p. 27) și prin acordul semnat la Ouagadougou la 22 iunie 2010 (JO L 287, 4.11.2010, p. 3).

      PROIECT
      DECIZIA NR. 2016/… A COMITETULUI AMBASADORILOR ACP-UE
      din
      privind revizuirea anexei III la Acordul de parteneriat ACP-UE
      COMITETUL AMBASADORILOR ACP-UE,
      având în vedere Acordul de parteneriat între membrii grupului statelor din Africa, Zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte (1) (denumit în continuare „Acordul de parteneriat ACP-UE”), în special articolul 100,
      întrucât:

                  (1)

                  Articolul 100 din Acordul de parteneriat ACP-UE prevede că anexele Ia, Ib, II, III, IV și VI la acesta pot fi revizuite, corectate și/sau modificate de către Consiliul de miniștri ACP-UE, pe baza unei recomandări din partea Comitetului de cooperare pentru finanțarea dezvoltării ACP-UE.

                  (2)

                  În conformitate cu articolul 15 alineatul (4) din Acordul de parteneriat ACP-UE, Consiliul de miniștri ACP-UE poate delega competențe Comitetului ambasadorilor ACP-UE.

                  (3)

                  Articolul 2 din anexa III la Acordul de parteneriat ACP-UE se referă la Centrul pentru Dezvoltarea Întreprinderii (CDI). În temeiul articolului 2 alineatul (6) litera (a) din anexa III menționată, Comitetul ambasadorilor ACP-UE este numit în calitate de autoritate de supraveghere a CDI având, între altele, responsabilitatea stabilirii statutului CDI, care a fost adoptat prin Decizia nr. 8/2005 a Comitetului ambasadorilor ACP-UE (2) (denumit în continuare „Statutul CDI”). În temeiul articolului 2 alineatul (7) litera (a) din anexa III, Comitetului executiv al CDI este, între altele, responsabil de adoptarea regulamentului financiar al CDI și a statutului personalului CDI.

                  (4)

                  Articolul 1 din Statutul CDI stabilește principiul personalității juridice a CDI.

                  (5)

                  Articolele 9 și 10 din Statutul CDI definesc mandatul și componența Comitetului executiv al CDI.

                  (6)

                  În cadrul celei de a 39-a sesiuni care a avut loc la Nairobi, Kenya, în perioada 19-20 iunie 2014, Consiliul de miniștri ACP-UE a convenit, printr-o declarație comună, să continue procesul de închidere ordonată a CDI și să modifice anexa III la Acordul de parteneriat ACP-UE și, în acest scop, să delege Comitetului ambasadorilor ACP-UE competențe pentru a continua acest proces în vederea adoptării deciziilor necesare, inclusiv modificarea relevantă a anexei III menționate.

                  (7)

                  Prin declarația comună a Consiliului de miniștri ACP-UE menționată anterior a fost instituit Grupul de lucru comun ACP-UE (GLC) pentru a se asigura faptul că CDI este închis în cele mai bune condiții.

                  (8)

                  Prin Decizia nr. 4/2014 (3), Comitetul ambasadorilor ACP-UE a autorizat Comitetul executiv al CDI să ia toate măsurile adecvate pentru a pregăti închiderea CDI. Ulterior, Comitetul executiv al CDI a semnat un contract cu un curator până la 31 decembrie 2016.

                  (9)

                  În conformitate cu articolul 2 alineatul (3) din Decizia nr. 4/2014, planul de închidere prevede finalizarea fazei de lichidare până la 31 decembrie 2016 (denumită în continuare „faza de închidere”). Comitetul executiv al CDI a aprobat planul de închidere definitivă la 29-30 iunie 2015, așadar CDI a intrat în faza de închidere.

                  (10)

                  Faza de închidere ar trebui să fie urmată de o „fază pasivă”, în care CDI va exista exclusiv în scopul lichidării sale. Faza pasivă, care urmează să fie gestionată de un curator, poate cuprinde sarcini administrative, între altele, păstrarea arhivelor CDI, rezolvarea formalităților administrative sau gestionarea litigiilor restante care nu au putut fi soluționate în faza de închidere. Faza pasivă ar trebui să înceapă în prima zi de după faza de închidere, respectiv la 1 ianuarie 2017. Faza pasivă ar trebui să se încheie după o perioadă de patru ani sau când CDI își va fi achitat toate datoriile și lichidat toate activele, în cazul în care acest moment survine mai devreme de patru ani.

                  (11)

                  În conformitate cu articolul 26 alineatul (1) din Regulamentul financiar al CDI, adoptat prin Decizia nr 5/2014 a Comitetului ambasadorilor ACP-UE (4), contabilitatea CDI ar trebui să se închidă la sfârșitul exercițiului financiar pentru a întocmi situațiile financiare ale CDI. Prin urmare, auditul statutar al exercițiului 2016 legat de faza de închidere ar trebui finalizat cel mai târziu până la 30 iunie 2017.

                  (12)

                  Modificarea anexei III la Acordul de parteneriat ACP-UE se referă la eliminarea trimiterilor la CDI. Prezenta decizie constituie noul cadru juridic al CDI de la începutul fazei pasive, respectiv de la 1 ianuarie 2017.

                  (13)

                  În temeiul articolului 95 alineatul (1) din Acordul de parteneriat ACP-UE, acordul va expira în 2020. Prin urmare, ar trebui stabilite structurile de guvernanță aplicabile funcționării CDI în faza pasivă și pentru perioada de după 29 februarie 2020,

            ADOPTĂ PREZENTA DECIZIE:
      Articolul 1
      Pentru a reflecta încetarea activităților CDI până la 31 decembrie 2016, anexa III la Acordul de parteneriat ACP-UE se modifică după cum urmează:

                  1.

                  Titlul anexei III se înlocuiește cu textul următor:
                  „Sprijin instituțional”.

                  2.

                  Articolul 1 se înlocuiește cu următorul text:
                  „Cooperarea sprijină mecanismul instituțional care promovează agricultura și dezvoltarea rurală. În acest context, cooperarea contribuie la consolidarea și la creșterea rolului Centrului tehnic pentru cooperare agricolă și rurală (CTA) în dezvoltarea capacităților instituționale ale țărilor ACP, în special a gestionării informațiilor, pentru a îmbunătăți accesul la tehnologiile care vizează creșterea productivității agriculturii, a nivelului de comercializare, de securitate alimentară și de dezvoltare rurală.”

                  3.

                  Articolul 2 se elimină.

                  4.

                  Articolul 3 se renumerotează și devine articolul 2.

            Articolul 2
      (1)   Înainte de sfârșitul fazei de închidere, și anume înainte de 31 decembrie 2016, Comisia Europeană contractează un curator pentru a asigura executarea fazei pasive începând cu 1 ianuarie 2017, pentru o perioadă de 4 ani sau până când CDI își va fi achitat toate datoriile și lichidat toate activele, în cazul în care acest moment survine mai devreme de 4 ani.
      (2)   Curatorul este responsabil pentru executarea fazei pasive. Curatorul prezintă Comitetului ambasadorilor ACP-UE rapoarte anuale privind progresele înregistrate cu privire la executarea fazei pasive.
      Articolul 3
      (1)   Statutul CDI, Regulamentul financiar al CDI și Statutul personalului CDI rămân în vigoare până la sfârșitul fazei de închidere.
      Prezenta decizie constituie noul cadru juridic al CDI începând cu 1 ianuarie 2017.
      (2)   Începând cu 1 ianuarie 2017, personalitatea juridică a CDI, astfel cum este definită la articolul 1 din Statutul CDI, este menținută numai în scopul lichidării CDI.
      (3)   Pe durata fazei pasive, Comitetul executiv al CDI, astfel cum este instituit la articolele 9 și 10 din Statutul CDI, va continua să existe până la data deciziei Comitetului ambasadorilor ACP-UE privind propunerea de descărcare de gestiune în temeiul articolului 4 din Decizia nr. 4/2014.
      Începând cu faza pasivă, sarcinile Comitetului executiv al CDI se limitează la aprobarea raportului de închidere, adoptarea conturilor legate de faza de închidere și transmiterea unei propuneri privind descărcarea de gestiune către Comitetul ambasadorilor ACP-UE în vederea luării unei decizii. Începând cu 1 ianuarie 2017, Comitetul executiv al CDI organizează cel mult o reuniune pe an. Acest fapt nu exclude posibilitatea ca deciziile Comitetului executiv să fie luate prin procedură scrisă.
      Cu excepția cazului în care Comitetul ambasadorilor ACP-UE decide altfel, descărcarea de gestiune se consideră aprobată în termen de trei luni de la data transmiterii propunerii sau până la data de 31 decembrie 2017, dacă intervine mai devreme.
      (4)   Costurile aferente fazei pasive sunt finanțate din cel de al 11-lea Fond european de dezvoltare.
      (5)   Pentru creanțele CDI față de terți și pentru creanțele terților față de CDI se aplică un termen de prescripție de trei ani începând cu 1 ianuarie 2017.
      Articolul 4
      Mandatul Grupului de lucru comun ACP-UE în ceea ce privește închiderea CDI, așa cum s-a stabilit prin Declarația comună a Consiliului de miniștri ACP-UE din 19-20 iunie 2014, ia sfârșit în momentul în care Comitetul ambasadorilor ACP-UE adoptă decizia privind propunerea de descărcare de gestiune în temeiul articolului 4 din Decizia nr. 4/2014.
      Articolul 5
      Prezenta decizie intră în vigoare la data adoptării, cu excepția articolului 1, care intră în vigoare la 1 ianuarie 2017.

         Adoptată la …,

               Pentru Comitetul ambasadorilor ACP-UE

               Președintele

         (1)  Acord semnat la Cotonou la 23 iunie 2000 (JO L 317, 15.12.2000, p. 3), astfel cum a fost modificat prin acordul semnat la Luxemburg la 25 iunie 2005 (JO L 209, 11.8.2005, p. 27) și prin acordul semnat la Ouagadougou la 22 iunie 2010 (JO L 287, 4.11.2010, p. 3).

         (2)  Decizia nr. 8/2005 a Comitetului ambasadorilor ACP-UE din 20 iulie 2005 privind statutul și regulamentul de procedură ale Centrului pentru Dezvoltarea Întreprinderii (JO L 66, 8.3.2006, p. 16).

         (3)  Decizia nr. 4/2014 a Comitetului ambasadorilor ACP-UE din 23 octombrie 2014 privind mandatul care urmează să fie acordat Comitetului executiv al Centrului pentru Dezvoltarea Întreprinderii (CDI) (JO L 330, 15.11.2014, p. 61).

         (4)  Decizia nr. 5/2004 a Comitetului ambasadorilor ACP-UE din 17 decembrie 2004 privind Regulamentul financiar al Centrului pentru dezvoltarea întreprinderilor (JO L 70, 9.3.2006, p. 52).


title: 2009/783/CE: Decizia Comisiei din 22 octombrie 2009 privind desemnarea membrilor grupului de dialog al părților interesate în domeniul sănătății publice și al protecției consumatorilor instituit prin Decizia 2007/602/CE

text:
               24.10.2009

               RO

               Jurnalul Oficial al Uniunii Europene

               L 279/6

      DECIZIA COMISIEI

   din 22 octombrie 2009
   privind desemnarea membrilor grupului de dialog al părților interesate în domeniul sănătății publice și al protecției consumatorilor instituit prin Decizia 2007/602/CE
   (2009/783/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 2007/602/CE a Comisiei din 5 septembrie 2007 de instituire a unui grup de dialog al părților interesate în domeniul sănătății publice și al protecției consumatorilor (1), în special articolul 3 alineatul (1),
   întrucât:

               (1)

               Prin Decizia 2007/602/CE s-a instituit un grup de dialog al părților interesate în domeniul sănătății publice și al protecției consumatorilor începând cu 10 octombrie 2007, pentru a îndruma Comisia cu privire la cele mai bune practici în cadrul procesului de consultare și pentru a o ajuta, totodată, să adapteze procesele de implicare a părților interesate la necesitățile acestora în domeniile menționate mai sus.

               (2)

               Comisia a desemnat membrii grupului de dialog al părților interesate în domeniul sănătății publice și al protecției consumatorilor prin Decizia 2007/793/CE (2) începând cu 29 noiembrie 2007 fără a specifica durata mandatului acestora. Prin urmare, este necesar să se decidă membrii care vor fi desemnați pentru un mandat de patru ani și membrii care vor fi desemnați pentru un mandat de doi ani, în conformitate cu articolul 3 alineatul (4) din Decizia 2007/602/CE.

               (3)

               Anumiți membri ai grupului și-au confirmat intenția de a-și înceta participarea la sfârșitul lunii noiembrie 2009. Prin urmare, pentru a garanta continuitatea activității grupului este necesară stabilirea unui mandat de patru ani pentru restul membrilor.

               (4)

               Conform articolului 3 alineatul (1) din Decizia 2007/602/CE, membrii grupului sunt desemnați de către Comisie din rândul specialiștilor competenți în domeniile prevăzute la articolul 2 alineatul (2) din decizia menționată și care au răspuns la invitația pentru exprimarea interesului.

               (5)

               La 11 mai 2009 a fost publicată o invitație pentru exprimarea interesului care s-a încheiat la 16 iunie 2009, fiind primite 56 de răspunsuri.

               (6)

               Din răspunsurile primite ca urmare a invitației pentru exprimarea interesului au fost identificați zece specialiști. Aceștia dețin o experiență echilibrată din sectoarele părților interesate de diferite domenii de politică acoperite de Direcția Generală Sănătate și Consumatori. Membrii sunt desemnați având în vedere cele mai ridicate standarde de competență, o gamă largă de experiență relevantă și, în consecvență cu aceste criterii, cea mai mare distribuție geografică posibilă în cadrul Comunității, precum și un echilibru între bărbați și femei,

         DECIDE:
   Articolul 1
   În conformitate cu articolul 3 alineatul (4) din Decizia 2007/602/CE, Comisia stabilește la patru ani mandatul următorilor membri ai grupului de dialog al părților interesate, începând cu data de 29 noiembrie 2007 până la data de 29 noiembrie 2011:

               BAX Willemien

               BERTELETTI KEMP Florence

               CZIMBALMOS Ágnes

               DI PUPPO Roshan

               GALLANI Barbara

               GOUVEIA Rodrigo

               KETTLITZ Beate

               ROSS Melody

               SHEPPARD Philip

               TIDDENS-ENGWIRDA Lisette.

         Articolul 2
   Comisia desemnează următorii noi membri ai grupului de dialog al părților interesate pentru un mandat complet de patru ani:

               CEPONYTE Zita

               GRUNER Bernd

               HERVE Maryse

               KOSINSKA Monika

               KUTIN Breda

               LOGSTRUP Susanne

               RODRIGUEZ Nathalie

               VAN TICHELEN Sonja

               VINCENTEN Joanne

               VON ESSEN Garlich.

         Articolul 3
   Prezenta decizie intră în vigoare la 2 noiembrie 2009.

      Adoptată la Bruxelles, 22 octombrie 2009.

            Pentru Comisie

         Meglena KUNEVA

            Membru al Comisiei

      (1)  JO L 234, 6.9.2007, p. 13.

      (2)  JO L 320, 6.12.2007, p. 33.


title: Decizia Comitetului european pentru risc sistemic din 3 iunie 2011 privind accesul public la documentele Comitetului european pentru risc sistemic (CERS/2011/5)

text:
               16.6.2011

               RO

               Jurnalul Oficial al Uniunii Europene

               C 176/3

         DECIZIA COMITETULUI EUROPEAN PENTRU RISC SISTEMIC
   din 3 iunie 2011
   privind accesul public la documentele Comitetului european pentru risc sistemic
   (CERS/2011/5)
   2011/C 176/03
   CONSILIUL GENERAL AL COMITETULUI EUROPEAN PENTRU RISC SISTEMIC,
   având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 4 alineatul (2), articolul 8 alineatul (3) și articolul 16 alineatul (3),
   având în vedere Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (2), și în special articolul 6 alineatul (1) și articolul 7,
   având în vedere Decizia CERS/2011/1 a Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic (3), și în special articolul 5 alineatul (5), articolul 10 alineatul (5), articolul 12 alineatul (5) și articolul 13 alineatul (10),
   având în vedere Decizia BCE/2004/3 din 4 martie 2004 privind accesul public la documentele Băncii Centrale Europene (4),
   întrucât este necesară adoptarea unor mecanisme care să asigure aplicarea Deciziei BCE/2004/3 în ceea ce privește documentele Comitetului european pentru risc sistemic (CERS). Aceste mecanisme ar trebui: (i) să asigure eficiența și confidențialitatea procedurilor, activităților și dezbaterilor CERS, precum și a avertismentelor și recomandărilor emise de acesta, (ii) să stabilească procedura aplicabilă cererilor de acces la documentele CERS direcționate către părțile reprezentate în Consiliul general al CERS, și (iii) să asigure o procedură structurată în două etape, armonizată cu bunele practici administrative,
   ADOPTĂ PREZENTA DECIZIE:
   Articolul 1
   Scop
   Prezenta decizie stabilește mecanismele pentru aplicarea Deciziei BCE/2004/3 în ceea ce privește documentele CERS. Regulile prevăzute în Decizia BCE/2004/3 aplicabile cu privire la acordarea de către Banca Centrală Europeană (BCE) a accesului la documentele BCE se aplică mutatis mutandis și în ceea ce privește acordarea de către CERS a accesului la documentele CERS, cu respectarea adaptărilor prevăzute în prezenta decizie.
   Articolul 2
   Definiții
   În sensul prezentei decizii:

               (a)

               „document” și „document CERS” înseamnă orice conținut, indiferent de suport (scris pe hârtie, în format electronic sau sub formă de înregistrare audio, vizuală sau audiovizuală) elaborat sau deținut de CERS și care se referă la politicile, activitățile sau deciziile acestuia;

               (b)

               „terț” înseamnă orice persoană fizică sau juridică sau orice altă entitate externă CERS;

               (c)

               „membru CERS” înseamnă o instituție terță sau un organism terț din cadrul căruia provin membrii Consiliului general al CERS în conformitate cu articolul 6 alineatele (1) și (2) din Regulamentul (UE) nr. 1092/2010.

         Articolul 3
   Excepții
   (1)   În ceea ce privește excepțiile privind accesul la documentele CERS, se aplică regulile prevăzute la articolul 4 din Decizia BCE/2004/3, cu respectarea adaptărilor prevăzute în prezentul articol.
   (2)   CERS refuză accesul la un document al CERS pentru oricare dintre motivele prevăzute la articolul 4 din Decizia BCE/2004/3 și în special în cazul în care divulgarea informațiilor ar aduce atingere protecției interesului public în ceea ce privește confidențialitatea sau eficiența procedurilor, activităților, dezbaterilor acestuia și a avertismentelor sau recomandărilor emise de acesta.
   (3)   În ceea ce privește documentele terților, dacă nu e clar că documentul trebuie sau nu trebuie divulgat, CERS consultă terțul în cauză pentru a stabili dacă este aplicabilă vreo excepție. Cererile de acces la documente care au fost elaborate de membrii CERS pot fi transmise de CERS membrului CERS în cauză.
   (4)   Consiliul general al CERS îndeplinește atribuțiile încredințate Consiliului guvernatorilor BCE prin articolul 4 alineatul (6) din Decizia BCE/2004/3.
   Articolul 4
   Documente păstrate de membrii CERS
   Documentele care se află în posesia unui membru al CERS și care au fost elaborate de CERS pot fi divulgate de un membru al CERS numai cu consultarea prealabilă a Consiliului general al CERS, cu excepția cazului în care e clar că documentul trebuie sau nu trebuie divulgat. Alternativ, membrul CERS poate transmite cererea Consiliului general al CERS.
   Articolul 5
   Examinarea cererilor
   (1)   CERS examinează cererile de acces la documentele CERS în conformitate cu articolele 6-8 din Decizia BCE/2004/3, cu respectarea adaptărilor prevăzute în prezentul articol.
   (2)   Cererile de acces și cererile de confirmare pentru accesul la documentele CERS sunt adresate secretariatului CERS (5).
   (3)   Șeful secretariatului CERS îndeplinește atribuțiile încredințate directorului general al Direcției secretariat și servicii lingvistice din BCE prin articolul 7 alineatul (1) din Decizia BCE/2004/3.
   (4)   Consiliul general al CERS îndeplinește atribuțiile încredințate Comitetului executiv al BCE prin articolul 7 alineatul (2) și articolul 8 alineatul (1) din Decizia BCE/2004/3. Comitetul director al CERS asistă Consiliul general al CERS prin revizuirea cererilor de confirmare și prin prezentarea de evaluări.
   Articolul 6
   Intrarea în vigoare
   Prezenta decizie intră în vigoare la 18 iunie 2011.

      Adoptată la Frankfurt pe Main, 3 iunie 2011.

            Președintele CERS

         Jean-Claude TRICHET

      (1)  JO L 331, 15.12.2010, p. 1.

      (2)  JO L 331, 15.12.2010, p. 162.

      (3)  JO C 58, 24.2.2011, p. 4.

      (4)  JO L 80, 18.3.2004, p. 42.

      (5)  Adresate secretariatului CERS, Kaiserstrasse 29, 60311 Frankfurt am Main. Fax +49 6913447347. E-mail: esrbsecretariat@esrb.europa.eu


title: Decizia (UE) 2017/1666 a Parlamentului European din 27 aprilie 2017 privind descărcarea de gestiune pentru execuția bugetului Agenției Europene pentru Controlul Pescuitului aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/220

         DECIZIA (UE) 2017/1666 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției Europene pentru Controlul Pescuitului aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Controlul Pescuitului pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției Europene pentru Controlul Pescuitului pentru exercițiul financiar 2015, însoțit de răspunsul agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0067/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 768/2005 al Consiliului din 26 aprilie 2005 de instituire a Agenției Comunitare pentru Controlul Pescuitului și de modificare a Regulamentului (CEE) nr. 2847/93 de instituire a unui sistem de control aplicabil politicii comune în domeniul pescuitului (4), în special articolul 36,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru pescuit (A8-0100/2017),

               1.

               acordă directorului executiv al Agenției Europene pentru Controlul Pescuitului descărcarea de gestiune pentru execuția bugetului agenției aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Controlul Pescuitului, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 93.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 128, 21.5.2005, p. 1.

      (5)  JO L 328, 7.12.2013, p. 42.


title: 2011/731/: Decizia Consiliului din 8 noiembrie 2011 privind încheierea, în numele Uniunii Europene, a Acordului internațional privind esențele de lemn tropical din 2006

text:
               12.11.2011

               RO

               Jurnalul Oficial al Uniunii Europene

               L 294/1

         DECIZIA CONSILIULUI
   din 8 noiembrie 2011
   privind încheierea, în numele Uniunii Europene, a Acordului internațional privind esențele de lemn tropical din 2006
   (2011/731/UE)
   CONSILIUL UNIUNII EUROPENE,
   Având în vedere Tratatul privind funcționarea Uniunii Europene, în special articolele 192 și 207, coroborate cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 27 ianuarie 2006, conferința de negociere înființată sub egida Conferinței Organizației Națiunilor Unite pentru Comerț și Dezvoltare (UNCTAD) a aprobat textul Acordului internațional privind esențele de lemn tropical din 2006 (denumit în continuare „acordul din 2006”).

               (2)

               Acordul din 2006 a fost negociat pentru a înlocui Acordul internațional privind esențele de lemn tropical din 1994 (denumit în continuare „acordul din 1994”), astfel cum a fost prelungit, care va rămâne în vigoare până la intrarea în vigoare a acordului din 2006.

               (3)

               Acordul din 2006 a fost deschis pentru semnare începând cu 3 aprilie 2006 și va rămâne deschis până la expirarea unui termen de o lună de la data intrării sale în vigoare. Consimțământul de a se obliga prin acordul menționat se exprimă prin semnătură definitivă sau prin ratificare, acceptare, aprobare sau aderare.

               (4)

               Obiectivele acordului din 2006 sunt compatibile atât cu politica comercială comună, cât și cu politica de mediu.

               (5)

               Comunitatea Europeană a fost parte la acordul din 1994. Acordul din 2006 va continua să promoveze obiectivele de dezvoltare durabilă ale Uniunii Europene.

               (6)

               Comunitatea a semnat acordul din 2006 la 2 noiembrie 2007. Toate statele membre și-au exprimat intenția de a îl ratifica.

               (7)

               Deoarece contribuțiile obligatorii ale membrilor consumatori ai Organizației internaționale pentru esențele de lemn tropical sunt evaluate în principal în funcție de volumul de lemn tropical pe care aceștia îl importă, Uniunea va contribui la contul administrativ al Organizației internaționale pentru esențele de lemn tropical după intrarea în vigoare a acordului din 2006 și va putea să aducă, alături de statele membre, contribuții financiare voluntare la acțiunile planificate prin intermediul conturilor pentru contribuții voluntare ale organizației.

               (8)

               Acordul din 2006 ar trebui aprobat,

         ADOPTĂ PREZENTA DECIZIE:
   Articolul 1
   Acordul internațional privind esențele de lemn tropical din 2006 (1) (denumit în continuare „acordul din 2006”) se aprobă în numele Uniunii.
   Articolul 2
   Președintele Consiliului este autorizat să numească persoana abilitată (persoanele abilitate) să depună instrumentul de aprobare la Secretarul General al Organizației Națiunilor Unite, în numele Uniunii, în conformitate cu articolul 36 alineatul (2) din acordul din 2006.

      Adoptată la Bruxelles, 8 noiembrie 2011.

            Pentru Consiliu

            Președintele

         J. VINCENT-ROSTOWSKI

      (1)  Textul acordului a fost publicat în JO L 262, 9.10.2007, p. 8, împreună cu decizia cu privire la semnarea și aplicarea cu titlu provizoriu.


title: Decizia (UE) 2017/1618 a Parlamentului European din 27 aprilie 2017 privind descărcarea de gestiune pentru execuția bugetului general al Uniunii Europene aferent exercițiului financiar 2015, secțiunea V – Curtea de Conturi

text:
               29.9.2017

               RO

               Jurnalul Oficial al Uniunii Europene

               L 252/120

         DECIZIA (UE) 2017/1618 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului general al Uniunii Europene aferent exercițiului financiar 2015, secțiunea V – Curtea de Conturi
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2015 (1),

               —

               având în vedere conturile anuale consolidate ale Uniunii Europene pentru exercițiul financiar 2015 [COM(2016) 475 – C8-0273/2016] (2),

               —

               având în vedere Raportul anual al Curții de Conturi referitor la execuția bugetului privind exercițiul financiar 2015, însoțit de răspunsurile instituțiilor (3),

               —

               având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (5), în special articolele 55, 99, 164, 165 și 166,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0151/2017),

               1.

               acordă secretarului general al Curții de Conturi descărcarea de gestiune pentru execuția bugetului Curții de Conturi aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Curții de Conturi, Consiliului European, Consiliului, Comisiei, Curții de Justiție a Uniunii Europene, Ombudsmanului European, Autorității Europene pentru Protecția Datelor și Serviciului European de Acțiune Externă și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul general

         Klaus WELLE

      (1)  JO L 69, 13.3.2015.

      (2)  JO C 380, 14.10.2016, p. 1.

      (3)  JO C 375, 13.10.2016, p. 1.

      (4)  JO C 380, 14.10.2016, p. 147.

      (5)  JO L 298, 26.10.2012, p. 1.


title: 2008/202/CE: Decizia Consiliului din 28 ianuarie 2008 privind încheierea Acordului dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal

text:
               6.3.2008

               RO

               Jurnalul Oficial al Uniunii Europene

               L 62/23

         DECIZIA CONSILIULUI
   din 28 ianuarie 2008
   privind încheierea Acordului dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal
   (2008/202/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) prima teză,
   având în vedere propunerea Comisiei,
   întrucât:

               (1)

               La 5 aprilie 1993, Consiliul a autorizat Comisia să înceapă, în numele Comunității Europene, negocierea acordurilor de cooperare vamală cu unii dintre principalii parteneri comerciali ai Comunității.

               (2)

               Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal ar trebui aprobat,

         DECIDE:
   Articolul 1
   Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal se aprobă în numele Comunității Europene.
   Textul acordului se anexează prezentei decizii.
   Articolul 2
   Comisia, asistată de reprezentanți ai statelor membre, reprezintă Comunitatea în cadrul Comitetului mixt de cooperare vamală înființat în conformitate cu articolul 21 din acord.
   Articolul 3
   Președintele Consiliului se autorizează prin prezenta să numească persoanele împuternicite să semneze acordul în numele Comunității.
   Articolul 4
   Președintele Consiliului efectuează notificarea prevăzută la articolul 22 din acord în numele Comunității (1).
   Articolul 5
   Prezenta decizie se publică în Jurnalul Oficial al Uniunii Europene.

      Adoptat la Bruxelles, 28 ianuarie 2008.

            Pentru Consiliu

            Președintele

         D. RUPEL

      (1)  Data intrării în vigoare a acordului se publică în Jurnalul Oficial al Uniunii Europene de către Secretariatul General al Consiliului.
    ---documentbreak---

               6.3.2008

               RO

               Jurnalul Oficial al Uniunii Europene

               L 62/24

         ACORD
   între Comunitatea Europeană și Guvernul Japoniei privind cooperarea și asistența administrativă reciprocă în domeniul vamal
   COMUNITATEA EUROPEANĂ și GUVERNUL JAPONIEI (denumite în continuare „părțile contractante”),
   AVÂND ÎN VEDERE importanța relațiilor comerciale dintre Japonia și Comunitatea Europeană (denumită în continuare „Comunitatea”), care doresc să contribuie, în interesul reciproc al părților contractante, la dezvoltarea armonioasă a acestor relații,
   CONSIDERÂND necesar, pentru realizarea acestui obiectiv, să se angajeze să dezvolte cooperarea vamală,
   AVÂND ÎN VEDERE dezvoltarea cooperării vamale între părțile contractante în ceea ce privește procedurile vamale,
   CONSIDERÂND că operațiunile care încalcă legislația vamală dăunează intereselor economice, fiscale și comerciale ale părților contractante și recunoscând importanța asigurării unei evaluări exacte a taxelor vamale și a altor taxe,
   CONVINSE că relațiile de cooperare dintre autoritățile vamale pot contribui la creșterea eficienței luptei împotriva acestor operațiuni,
   RECUNOSCÂND rolul semnificativ al autorităților vamale și importanța procedurilor vamale în vederea promovării facilitării schimburilor comerciale,
   AVÂND ÎN VEDERE nivelul ridicat al angajamentului părților contractante în acțiunile vamale și cooperarea în lupta împotriva infracțiunilor din domeniul drepturilor de proprietate intelectuală,
   AVÂND ÎN VEDERE obligațiile ce rezultă din convențiile internaționale la care părțile contractante au aderat deja sau pe care le-au aplicat, precum și activitățile legate de vamă, desfășurate de Organizația Mondială a Comerțului (denumită în continuare „OMC”),
   AVÂND ÎN VEDERE recomandarea Consiliului de Cooperare Vamală (denumit în continuare „CCV”) din 5 decembrie 1953 privind asistența administrativă reciprocă, și
   ÎNTRUCÂT în 1991 declarația comună privind relațiile dintre Comunitatea Europeană și statele membre și Japonia a prevăzut orientări generale ale relațiilor și a stabilit obiective procedurale pentru continuarea dezvoltării relațiilor,
   CONVIN DUPĂ CUM URMEAZĂ:
   TITLUL I
   DISPOZIȚII GENERALE
   Articolul 1
   Definiții
   În sensul prezentului acord, se înțelege prin:

               (a)

               „legislație vamală”, orice acte cu putere de lege și norme administrative, adoptate de Japonia sau de Comunitatea Europeană, care reglementează importul, exportul, tranzitul de mărfuri și plasarea lor sub orice altă procedură vamală, inclusiv măsurile de interdicție, restricție și control care sunt de competența autorităților vamale;

               (b)

               „acte cu putere de lege și norme administrative ale părții contractante” și „acte cu putere de lege și norme administrative ale fiecărei părți contractante”, actele cu putere de lege și normele administrative adoptate de Japonia sau actele cu putere de lege și normele administrative adoptate de Comunitate, în funcție de context;

               (c)

               „autoritate vamală”, în Japonia, Ministerul Finanțelor și, în Comunitate, serviciile competente ale Comisiei Comunităților Europene responsabile de problemele vamale și autoritățile vamale din statele membre ale Comunității;

               (d)

               „autoritate solicitantă”, o autoritate vamală a unei părți contractante care formulează o cerere de asistență pe baza prezentului acord;

               (e)

               „autoritate solicitată”, o autoritate vamală a unei părți contractante care primește o cerere de asistență pe baza prezentului acord;

               (f)

               „date cu caracter personal”, toate informațiile care se referă la o persoană fizică identificată sau care poate fi identificată;

               (g)

               „operațiune care încalcă legislația vamală”, orice încălcare sau tentativă de încălcare a legislației vamale;

               (h)

               „persoană”, orice persoană fizică sau juridică sau orice altă entitate fără personalitate juridică, constituită sau organizată în temeiul actelor cu putere de lege și al normelor administrative ale fiecărei părți contractante, care desfășoară activități de import, export sau tranzit de mărfuri; și

               (i)

               „informații”, datele, documentele, rapoartele și alte comunicări, sub orice formă (inclusiv electronică).

         Articolul 2
   Aplicarea teritorială
   Prezentul acord se aplică, pe de o parte, teritoriului Japoniei în care este în vigoare legislația sa vamală și, pe de altă parte, teritoriilor în care se aplică Tratatul de instituire a Comunității Europene și în condițiile prevăzute de tratatul respectiv.
   Articolul 3
   Punerea în aplicare
   Prezentul acord este pus în aplicare de părțile contractante în conformitate cu actele cu putere de lege și normele administrative ale fiecărei părți contractante și în limita resurselor disponibile ale autorităților vamale respective.
   Articolul 4
   Domeniul de aplicare a cooperării
   (1)   În temeiul prezentului acord, cooperarea vamală cuprinde toate aspectele referitoare la aplicarea legislației vamale.
   (2)   Părțile contractante, prin intermediul autorităților lor vamale, se angajează să dezvolte cooperarea vamală. În special, părțile contractante cooperează pentru:

               (a)

               stabilirea și menținerea canalelor de comunicare dintre autoritățile lor vamale pentru a facilita schimbul rapid și sigur de informații;

               (b)

               facilitarea coordonării eficiente între autoritățile lor vamale; și

               (c)

               orice alte probleme administrative legate de prezentul acord care pot necesita uneori acțiunea lor comună.

         (3)   Părțile contractante se angajează, de asemenea, să depună eforturi de cooperare prin intermediul autorităților lor vamale pentru a elabora acțiuni de facilitare a schimburilor comerciale în domeniul vamal, în conformitate cu standardele internaționale.
   Articolul 5
   Domeniul de aplicare a asistenței
   (1)   Părțile contractante, prin intermediul autorităților lor vamale, își acordă reciproc asistență în domeniile care sunt de competența lor și în limitele resurselor disponibile, în modalitatea și în condițiile prevăzute de prezentul acord, pentru a asigura punerea corectă în aplicare a legislației vamale, în special prin prevenirea, investigarea și combaterea operațiunilor care încalcă legislația în cauză.
   (2)   Asistența în domeniul vamal din temeiul prezentului acord se oferă între autoritățile vamale ale părților contractante competente pentru aplicarea prezentului acord. Aceasta nu aduce atingere drepturilor și obligațiilor fiecărei părți contractante privind asistența reciprocă în materie penală în temeiul acordurilor internaționale sau al actelor cu putere de lege și al normelor administrative ale fiecărei părți contractante. De asemenea, aceasta nu se aplică informațiilor obținute în temeiul atribuțiilor exercitate la cererea unei autorități judiciare.
   (3)   Asistența destinată recuperării taxelor vamale și a altor taxe sau penalizări nu este reglementată de prezentul acord.
   Articolul 6
   Legături cu alte acorduri internaționale
   (1)   Dispozițiile prezentului acord nu afectează drepturile și obligațiile fiecărei părți contractante în temeiul oricăror alte acorduri internaționale.
   (2)   Fără a aduce atingere dispozițiilor alineatului (1), dispozițiile prezentului acord prevalează asupra dispozițiilor oricărui acord bilateral privind cooperarea și asistența administrativă reciprocă în domeniul vamal, care a fost sau ar putea fi încheiat între state membre individuale ale Comunității și Japonia, în măsura în care dispozițiile unui astfel de acord ar fi incompatibile cu cele ale prezentului acord.
   (3)   Dispozițiile prezentului acord nu afectează dispozițiile comunitare care reglementează comunicarea între serviciile competente ale Comisiei și autoritățile vamale ale statelor membre ale Comunității a oricărei informații obținute în temeiul prezentului acord, care ar putea prezenta interes pentru Comunitate.
   TITLUL II
   COOPERAREA VAMALĂ
   Articolul 7
   Cooperarea în ceea ce privește procedurile vamale
   În scopul facilitării circulației legitime a mărfurilor, autoritățile vamale fac schimb de informații și de competențe referitoare la măsurile de îmbunătățire a tehnicilor și a procedurilor vamale și la sistemele informatice, în conformitate cu dispozițiile prezentului acord.
   Articolul 8
   Cooperarea tehnică
   Autoritățile vamale își pot furniza reciproc asistență tehnică și pot realiza schimburi de personal și de competențe referitoare la măsurile de îmbunătățire a tehnicilor și a procedurilor vamale și la sistemele informatice, pentru realizarea acestor obiective în conformitate cu dispozițiile prezentului acord.
   Articolul 9
   Dezbateri în cadrul unor organizații internaționale
   Autoritățile vamale urmăresc să dezvolte și să consolideze cooperarea în probleme de interes comun, în vederea facilitării dezbaterilor despre probleme vamale în cadrul unor organizații internaționale relevante, precum CCV și OMC.
   TITLUL III
   ASISTENȚA ADMINISTRATIVĂ RECIPROCĂ
   Articolul 10
   Asistență la cerere
   (1)   La cererea autorității solicitante, autoritatea solicitată îi furnizează acesteia toate informațiile relevante care o pot ajuta să asigure punerea corectă în aplicare a legislației vamale a părții contractante a autorității solicitante, inclusiv informații referitoare la activitățile depistate sau planificate care sunt sau ar putea fi operațiuni care încalcă legislația vamală.
   În special, autoritatea solicitată furnizează, la cerere, autorității solicitante informații referitoare la activitățile care pot conduce la operațiuni care încalcă legislația vamală a părții contractante a autorității solicitante, de exemplu, prezentarea de declarații vamale incorecte sau de certificate de origine, facturi sau alte documente incorecte sau falsificate sau susceptibile să fie astfel.
   (2)   La cererea autorității solicitante, autoritatea solicitată o informează pe aceasta:

               (a)

               dacă mărfurile exportate de pe teritoriul uneia dintre părțile contractante au fost importate în mod corect de către cealaltă, specificând, dacă este cazul, regimul vamal aplicat mărfurilor; și

               (b)

               dacă mărfurile importate pe teritoriul uneia dintre părțile contractante au fost exportate în mod corect de către cealaltă, specificând, dacă este cazul, regimul vamal aplicat mărfurilor.

         (3)   La cererea autorității solicitante, autoritatea solicitată furnizează informații, în cadrul actelor cu putere de lege și al normelor administrative ale părții contractante a autorității solicitate, și exercită o supraveghere specială asupra:

               (a)

               persoanelor despre care există motive întemeiate să se considere că sunt ori au fost implicate în operațiuni care încalcă legislația vamală a părții contractante a autorității solicitante;

               (b)

               locurilor în care au fost sau pot fi depozitate sau adunate stocuri de mărfuri, astfel încât să existe motive întemeiate să se considere că aceste mărfuri sunt destinate utilizării în operațiuni care încalcă legislația vamală a părții contractante a autorității solicitante;

               (c)

               mărfurilor care sunt sau pot fi transportate astfel încât să existe motive întemeiate să se considere că sunt destinate utilizării în operațiuni care încalcă legislația vamală a părții contractante a autorității solicitante; și

               (d)

               mijloacelor de transport care sunt sau pot fi folosite astfel încât să existe motive întemeiate să se considere că sunt destinate utilizării în operațiuni care încalcă legislația vamală a părții contractante a autorității solicitante.

         Articolul 11
   Asistența spontană
   Părțile contractante își acordă reciproc asistență, din proprie inițiativă și în conformitate cu actele cu putere de lege și normele administrative ale fiecărei părți contractante, în cazul în care consideră că acest lucru este necesar pentru punerea corectă în aplicare a legislației vamale, în special în situații care pot provoca pagube substanțiale economiei, sănătății publice, securității publice sau oricărui alt interes vital similar al celeilalte părți contractante, în special prin furnizarea de informații obținute cu privire la:

               (a)

               activități care sunt sau care par să fie operațiuni care încalcă legislația vamală și care pot prezenta interes pentru cealaltă parte contractantă;

               (b)

               mijloace sau metode noi folosite pentru efectuarea de operațiuni care încalcă legislația vamală;

               (c)

               mărfuri despre care se știe că fac obiectul unor operațiuni care încalcă legislația vamală;

               (d)

               persoane despre care există motive întemeiate să se considere că sunt sau au fost implicate în operațiuni care încalcă legislația vamală; și

               (e)

               mijloace de transport despre care există motive întemeiate să se considere că au fost, sunt sau pot fi utilizate în operațiuni care încalcă legislația vamală.

         Articolul 12
   Forma și fondul cererilor de asistență
   (1)   Cererile formulate în temeiul prezentului acord sunt prezentate în scris. Ele sunt însoțite de documentele necesare pentru a asigura conformitatea cu cererea. În situații de urgență, se poate accepta o cerere verbală, dar aceasta trebuie confirmată de îndată în scris.
   (2)   Cererile în temeiul alineatului (1) includ următoarele informații:

               (a)

               autoritatea solicitantă;

               (b)

               acțiunea solicitată;

               (c)

               obiectul și motivul cererii;

               (d)

               indicații cât mai precise și complete cu privire la persoanele care fac obiectul investigațiilor;

               (e)

               un rezumat al faptelor relevante și al anchetelor deja efectuate; și

               (f)

               elementele juridice implicate.

         (3)   Cererile se prezintă într-o limbă acceptabilă atât pentru autoritatea solicitată, cât și pentru autoritatea solicitantă. Această condiție se aplică, în măsura în care este necesar, și documentelor care însoțesc cererea în conformitate cu alineatul (1).
   (4)   În cazul în care cererea nu îndeplinește condițiile formale menționate anterior, se poate cere corectarea sau completarea acesteia; între timp, pot fi adoptate măsuri preventive de către autoritatea solicitată.
   Articolul 13
   Rezolvarea cererilor
   (1)   Pentru a da curs unei cereri de asistență, autoritatea solicitată adoptă toate măsurile rezonabile în limitele competențelor sale și ale resurselor disponibile, furnizând informațiile pe care le deține deja, efectuând anchetele necesare sau dispunând efectuarea acestora.
   (2)   Cererile de asistență sunt rezolvate în conformitate cu actele cu putere de lege și normele administrative ale părții contractante a autorității solicitate.
   (3)   Funcționarii autorizați corespunzător ai autorității solicitante se pot prezenta, cu acordul autorității solicitate și în condițiile prevăzute de aceasta, la birourile autorității solicitate, pentru a obține informații referitoare la activități care sunt sau pot fi operațiuni care încalcă legislația vamală, informații necesare autorității solicitante în sensul prezentului acord.
   (4)   Funcționarii autorizați corespunzător ai autorității solicitante pot participa, cu acordul autorității solicitate și în condițiile prevăzute de aceasta, la anchetele efectuate sub jurisdicția acesteia din urmă, în cazuri specifice.
   (5)   În cazul în care nu se poate da curs cererii, autoritatea solicitantă este înștiințată de îndată cu privire la acest fapt, printr-o declarație în care sunt specificate motivele. Această declarație poate fi însoțită de informațiile relevante pe care autoritatea solicitată le consideră utile pentru autoritatea solicitantă.
   (6)   La cererea autorității solicitante și atunci când consideră necesar, autoritatea solicitată indică autorității solicitante momentul și locul măsurilor pe care le va întreprinde ca răspuns la cererea de asistență astfel încât aceste măsuri să poată fi coordonate.
   Articolul 14
   Forma în care se comunică informațiile
   (1)   Autoritatea solicitată comunică în scris autorității solicitante rezultatele anchetelor, împreună cu documentele relevante sau alte elemente.
   (2)   Aceste informații pot fi prezentate în format electronic.
   Articolul 15
   Excepții de la obligația de a acorda asistență
   (1)   Asistența poate fi refuzată sau suspendată sau se poate acorda sub rezerva îndeplinirii anumitor condiții sau cerințe, în cazurile în care partea contractantă a autorității solicitate consideră că asistența acordată în conformitate cu prezentul acord ar prejudicia suveranitatea sau securitatea, ordinea publică sau alte interese esențiale, precum cele menționate la articolul 16 alineatul (2), ale unui stat membru al Comunității sau ale Japoniei.
   În special, fiecare parte contractantă poate restrânge informațiile pe care le comunică celeilalte părți contractante în cazul în care aceasta din urmă nu poate da asigurările solicitate de cea dintâi în ceea ce privește confidențialitatea sau limitarea scopurilor pentru care vor fi utilizate informațiile.
   (2)   Asistența poate fi suspendată de către autoritatea solicitată pe motiv că ar perturba o investigație în curs de desfășurare, inclusiv o investigație a organelor competente de aplicare a legii, o urmărire în justiție sau o procedură judiciară și administrativă în curs. Într-un astfel de caz, autoritatea solicitată se consultă cu autoritatea solicitantă pentru a stabili dacă asistența poate fi acordată sub rezerva unor clauze sau condiții pe care le poate impune autoritatea solicitată.
   (3)   În cazul în care autoritatea solicitantă cere o asistență pe care ea însăși nu ar fi în măsură să o acorde dacă i s-ar cere, aceasta atrage atenția asupra acestui fapt în cererea sa. În consecință, autoritatea solicitată este cea care decide asupra modului în care răspunde unei asemenea cereri.
   (4)   În cazurile menționate la alineatele (1) și (2), decizia autorității solicitate și motivele corespunzătoare trebuie comunicate fără întârziere nejustificată autorității solicitante.
   Articolul 16
   Schimbul de informații și confidențialitatea
   (1)   Orice informație comunicată sub orice formă în temeiul prezentului acord este tratată ca având caracter confidențial, în funcție de actele cu putere de lege și normele administrative ale fiecărei părți contractante și beneficiază de protecția acordată informațiilor similare prin actele cu putere de lege și normele administrative relevante ale părții contractante a autorității vamale care le-a primit și prin dispozițiile corespunzătoare care se aplică autorităților comunitare, cu excepția cazului în care partea contractantă care a furnizat informațiile și-a dat în prealabil acordul pentru divulgarea acestor informații.
   (2)   Datele cu caracter personal nu pot fi transmise decât în cazul în care partea contractantă care le poate primi se angajează să le protejeze într-un mod cel puțin echivalent cu cel aplicabil în speță în partea contractantă care le poate furniza. Aceasta din urmă nu aplică nicio cerință care să fie mai strictă decât cele care sunt aplicabile acestui tip de date în jurisdicția sa.
   Părțile contractante își comunică reciproc informații privind actele cu putere de lege și normele administrative ale fiecărei părți contractante, inclusiv, atunci când este cazul, cele ale statelor membre ale Comunității.
   (3)   Informațiile obținute se utilizează exclusiv în sensul prezentului acord. În cazul în care una dintre părțile contractante dorește să utilizeze astfel de informații în alte scopuri, aceasta trebuie să obțină acordul scris prealabil al autorității vamale care le-a furnizat. În consecință, o astfel de utilizare face obiectul restricțiilor impuse de autoritatea în cauză.
   (4)   Alineatul (3) nu împiedică utilizarea informațiilor obținute în conformitate cu dispozițiile prezentului acord ca dovezi în cadrul unor proceduri administrative intentate ulterior cu privire la operațiuni care încalcă legislația vamală. Prin urmare, părțile contractante pot utiliza drept dovezi în procesele-verbale, rapoartele și mărturiile lor, precum și în procedurile administrative, informațiile obținute în conformitate cu dispozițiile prezentului acord. Autoritatea vamală care a furnizat aceste informații este înștiințată cu privire la o astfel de utilizare.
   (5)   Fără a aduce atingere alineatului (3) al prezentului articol, în lipsa unei înștiințări contrare din partea autorității vamale care furnizează informațiile, autoritatea vamală care primește informațiile poate furniza informațiile primite în temeiul prezentului acord organelor competente de aplicare a legii ale părții contractante. Aceste organe pot utiliza aceste informații exclusiv pentru punerea corectă în aplicare a legislației vamale și se supun condițiilor stabilite în articolele 16 și 17 ale prezentului acord.
   (6)   Prezentul articol nu exclude utilizarea sau divulgarea de informații în măsura în care există o obligație în acest sens în temeiul actelor cu putere de lege și al normelor administrative ale părții contractante a autorității vamale care le-a primit. Această autoritate vamală transmite, dacă este posibil, autorității vamale care a furnizat informațiile o notificare prealabilă cu privire la o astfel de divulgare.
   Cu excepția cazului în care se convine altfel de către partea contractantă care a furnizat informațiile, partea contractantă care primește informațiile utilizează, după caz, toate măsurile disponibile în temeiul actelor cu putere de lege și al normelor administrative aplicabile acestei din urmă părți contractante pentru a păstra confidențialitatea informațiilor și pentru a proteja datele cu caracter personal în ceea ce privește cererile unui terț sau ale altor autorități de a divulga informațiile în cauză.
   Articolul 17
   Procedurile penale
   Informațiile furnizate de autoritatea vamală a unei părți contractante autorității vamale a celeilalte părți contractante în temeiul prezentului acord nu sunt utilizate de aceasta din urmă în procedurile penale declanșate de o instanță sau un judecător.
   Articolul 18
   Cheltuielile de asistență
   (1)   Cheltuielile rezultate din aplicarea prezentului acord sunt suportate de părțile contractante respective.
   (2)   În cazul în care, cu ocazia rezolvării unei cereri, se dovedește că aceasta va necesita cheltuieli foarte mari, autoritățile vamale se consultă pentru a stabili modalitățile și condițiile în care va fi rezolvată cererea.
   TITLUL IV
   DISPOZIȚII FINALE
   Articolul 19
   Denumirile
   Denumirile titlurilor și articolelor prezentului acord sunt inserate numai pentru comoditatea referinței și nu afectează interpretarea prezentului acord.
   Articolul 20
   Procedura de consultare
   Toate problemele sau litigiile referitoare la interpretarea sau aplicarea prezentului acord se reglementează prin consultarea reciprocă a părților contractante.
   Articolul 21
   Comitetul mixt de cooperare vamală
   (1)   Se instituie un comitet mixt de cooperare vamală, format din funcționari ai Ministerului Finanțelor și ai Ministerului Afacerilor Externe din Japonia și din funcționari ai Comunității Europene responsabili de problemele vamale. Ad hoc pot fi incluși alți funcționari ai ambelor părți contractante care dețin cunoștințele specializate necesare pentru aspectele de discutat. Locul, data și ordinea de zi a întâlnirilor comitetului se fixează de comun acord.
   (2)   Între altele, comitetul mixt de cooperare vamală:

               (a)

               asigură buna funcționare a prezentului acord;

               (b)

               ia măsurile necesare pentru cooperarea vamală în conformitate cu obiectivele prezentului acord;

               (c)

               face un schimb de opinii asupra tuturor problemelor de interes comun privind cooperarea vamală, inclusiv măsurile viitoare și resursele necesare pentru acestea;

               (d)

               recomandă măsurile care urmează să fie adoptate pentru realizarea obiectivelor prezentului acord; și

               (e)

               adoptă regulamentul său de procedură.

         Articolul 22
   Intrarea în vigoare și durata
   (1)   Prezentul acord intră în vigoare în prima zi a lunii următoare datei la care părțile contractante și-au notificat reciproc încheierea procedurilor necesare în acest sens printr-un schimb de note diplomatice.
   (2)   Prezentul acord poate fi modificat, de comun acord, de către părțile contractante printr-un schimb de note diplomatice. Modificările intră în vigoare în condiții identice cu cele menționate la alineatul (1), cu excepția cazului în care se convine altfel de către părțile contractante.
   (3)   Fiecare parte contractantă poate denunța prezentul acord prin înștiințarea în scris a celeilalte părți. Denunțarea intră în vigoare după trei luni de la data notificării către cealaltă parte contractantă. Cererile de asistență care au fost primite înainte de denunțarea acordului sunt rezolvate în conformitate cu dispozițiile prezentului acord.
   Articolul 23
   Textele autentice
   Prezentul acord este redactat în două exemplare în limbile bulgară, cehă, daneză, olandeză, engleză, estonă, finlandeză, franceză, germană, greacă, maghiară, italiană, letonă, lituaniană, malteză, polonă, portugheză, română, slovacă, slovenă, spaniolă, suedeză și japoneză, fiecare text fiind în egală măsură autentic. În cazul unor divergențe de interpretare, textele în limbile engleză și japoneză prevalează asupra celorlalte versiuni.

      Drept care, subsemnații, pe deplin autorizați în acest scop, semnează prezentul acord.
      Adoptat la Bruxelles, treizeci ianuarie 2008.

            Pentru Comunitatea Europeană

            Pentru Guvernul Japoniei


title: Decizia Consiliului din 22 iulie 2002 de stabilire a unui program-cadru privind cooperarea polițienească și judiciară în materie penală (AGIS)

text:
Anunţ juridic important

|

32002D0630

Official Journal L 203 , 01/08/2002 P. 0005 - 0008 Ediţie specială în limba cehă Chapter 19 Volume 06 P. 56  - 59 Ediţie specială în limba estonă Chapter 19 Volume 06 P. 56  - 59 Ediţie specială în limba maghiară Chapter 19 Volume 06 P. 56  - 59 Ediţie specială în limba lituaniană Chapter 19 Volume 06 P. 56  - 59 Ediţie specială în limba letonă Chapter 19 Volume 06 P. 56  - 59 Ediţie specială în limba malteză Chapter 19 Volume 06 P. 56  - 59 Ediţie specială în limba polonă Chapter 19 Volume 06 P. 56  - 59 Ediţie specială în limba slovacă Chapter 19 Volume 06 P. 56  - 59 Ediţie specială în limba slovenă Chapter 19 Volume 06 P. 56  - 59

		20020722Decizia Consiliuluidin 22 iulie 2002de stabilire a unui program-cadru privind cooperarea polițienească și judiciară în materie penală (AGIS)(2002/630/JAI)CONSILIUL UNIUNII EUROPENE,având în vedere Tratatul privind Uniunea Europeană, în special articolul 30 alineatul (1), articolul 31 și articolul 34 alineatul (2) litera (c),având în vedere inițiativa Comisiei [1],având în vedere avizul Parlamentului European [2],întrucât:(1) Articolul 29 din Tratatul privind Uniunea Europeană menționează că obiectivul Uniunii este de a oferi cetățenilor un nivel ridicat de protecție într-un spațiu de libertate, securitate și justiție prin elaborarea unei acțiuni comune a statelor membre în domeniul cooperării polițienești și judiciare în materie penală, prin prevenirea rasismului și a xenofobiei și prin combaterea acestor fenomene.(2) Concluziile Consiliului European de la Tampere, din octombrie 1999 îndeamnă la intensificarea cooperării pentru prevenirea infracționalității și a combaterii acesteia, inclusiv a aceleia care utilizează noile tehnologii ale informației și ale comunicării în vederea realizării unui adevărat spațiu european de justiție. Importanța cooperării în acest domeniu a fost din nou subliniată în Planul de Acțiune intitulat "Prevenirea și controlul criminalității organizate: o strategie a Uniunii Europene pentru începutul noului mileniu" [3].(3) Articolul 12 din Decizia-cadru 2001/220/JAI a Consiliului din 15 martie 2001 privind statutul victimelor în cadrul procesului penal [4] prevede o cooperare între statele membre care să favorizeze o protecție mai eficientă a intereselor victimelor în cadrul procesului penal.(4) Este necesar să se extindă dimensiunea europeană a proiectelor la trei state membre sau la două state membre și un stat candidat pentru a favoriza constituirea de parteneriate și schimbul de informații și de bune practici la nivel național.(5) Programele Grotius II – Penal [5], Stop II [6], Oisin II [7], Hippokrates [8] și Falcone [9], stabilite de Consiliu, au contribuit la consolidarea cooperării dintre serviciile polițienești și judiciare ale statelor membre și la îmbunătățirea înțelegerii reciproce a sistemelor polițienești, judiciare, juridice și administrative ale statelor membre menționate.(6) În urma aprobării Planului de Acțiune al Uniunii Europene în domeniul combaterii drogurilor (2000-2004) de către Consiliul European de la Feira, din iunie 2000, în prezentul program-cadru au fost incluse și acțiuni de combatere a traficului de droguri.(7) Stabilirea unui program-cadru unic, dorit în mod expres de Parlamentul European și de Consiliu cu ocazia adoptării programelor precedente, va permite îmbunătățirea acestei cooperări printr-o abordare coordonată și multidisciplinară care îi implică pe diferiții responsabili de prevenirea și combaterea infracționalității la nivelul Uniunii Europene. În acest timp, este necesar să se mențină o abordare echilibrată între diferitele acțiuni care urmăresc crearea unui spațiu de libertate, securitate și justiție.(8) Este de dorit să se asigure continuitatea acțiunilor susținute prin programul-cadru, prevăzându-se coordonarea lor într-un cadru unic de referință care să permită o raționalizare a procedurilor, o îmbunătățire a gestionării lor și a economiilor de scară. De asemenea, este important să fie exploatate din plin avantajele programului pe plan operațional, în special pentru autoritățile de aplicare a legii, să fie încurajată cooperarea dintre autoritățile de aplicare a legii din statele membre și să li se permită acestora să se familiarizeze mai bine cu metodele de lucru și cu constrângerile pe care trebuie să le respecte omologii lor din alte state membre.(9) Cheltuielile pe care le presupune programul-cadru trebuie să se încadreze în plafonul prevăzut în prezent la Rubrica 3 a perspectivelor financiare.(10) Creditele anuale ale programului-cadru trebuie să facă obiectul unei decizii a autorității bugetare în cursul procedurii bugetare.(11) Este necesar ca programul-cadru să fie accesibil statelor candidate, în calitate de parteneri și participanți la proiectele susținute de program. După caz, poate fi luată în considerare și participarea altor state la programul menționat.(12) Măsurile necesare punerii în aplicare a prezentei decizii trebuie să fie adoptate în conformitate cu procedurile prevăzute de aceasta, cu ajutorul unui comitet.(13) Pentru a crește valoarea adăugată a proiectelor puse în aplicare în cadrul prezentei decizii, se impune să se asigure coerența și complementaritatea între aceste proiecte și celelalte intervenții comunitare.(14) Este necesar să se prevadă o monitorizare și o evaluare regulate ale programului-cadru pentru a permite evaluarea eficienței proiectelor puse în aplicare în raport cu obiectivele fixate și, după caz, reajustarea priorităților.(15) O valoare de referință financiară, în sensul punctului 34 din Acordul Interinstituțional din 6 mai 1999 încheiat între Parlamentul European, Consiliu și Comisie privind disciplina bugetară și îmbunătățirea procedurii bugetare [10], este inclusă în prezenta decizie pentru toată durata programului, fără ca aceasta să afecteze competențele autorității bugetare, astfel cum au fost definite prin Tratatul de instituire a Comunității Europene,DECIDE:Articolul 1Stabilirea programului-cadru(1) Prezenta decizie stabilește un program-cadru privind cooperarea polițienească și judiciară în materie penală în cadrul spațiului de libertate, securitate și justiție, denumit în continuare "program".(2) Programul este stabilit pentru perioada 1 ianuarie 2003 – 31 decembrie 2007 și poate fi prelungit după această dată.Articolul 2Obiectivele programului(1) Programul contribuie la obiectivul general de a oferi cetățenilor Uniunii Europene un nivel ridicat de protecție într-un spațiu de libertate, securitate și justiție. În acest context, el urmărește în special:(a) să dezvolte, să pună în aplicare și să evalueze politicile europene în acest domeniu;(b) să încurajeze și să consolideze constituirea rețelelor, cooperarea reciprocă pe teme generale de interes comun pentru statele membre, schimbul și difuzarea de informații, de experiență și de bune practici, cooperarea locală și regională, îmbunătățirea și adaptarea formării și cercetarea științifică și tehnică;(c) să încurajeze statele membre să intensifice cooperarea cu statele candidate, cu alte state terțe și cu organizațiile internaționale și regionale competente.(2) Programul susține proiecte în următoarele domenii care țin de Titlul VI al Tratatului privind Uniunea Europeană:(a) cooperarea judiciară generală și penală, inclusiv formarea;(b) cooperarea între autoritățile de aplicare a legii;(c) cooperarea între autoritățile de aplicare a legii sau alte organisme publice sau private ale statelor membre cu rol în prevenirea și combaterea criminalității, organizate sau de alt tip;(d) cooperarea între statele membre pentru asigurarea unei protecții efective a intereselor victimelor în cadrul procedurilor penale.Articolul 3Accesul la program(1) Programul cofinanțează proiectele, cu o durată maximă de doi ani, prezentate de instituții și de organisme publice sau private, inclusiv de organizații profesionale, organizații neguvernamentale, asociații, organizații care reprezintă sectorul economic, institute de cercetare și institute de formare de bază și superioară pentru publicul vizat menționat la alineatul (3).(2) Pentru a putea beneficia de cofinanțare, proiectele trebuie să asocieze parteneri din cel puțin trei state membre sau din două state membre și un stat candidat și să urmărească obiectivele menționate la articolul 2. Statele candidate pot participa la proiecte pentru a se familiariza cu acquis-ul în acest domeniu și pentru a se pregăti în vederea aderării. Alte state terțe pot de asemenea să participe dacă aceasta este în interesul proiectelor.(3) Programul este destinat următorului public vizat:(a) practicieni din justiție: judecători, procurori, avocați, funcționari din ministere, funcționari din poliția judiciară, executori judecătorești, experți, interpreți judiciari, alte profesiuni asociate justiției;(b) funcționari și agenți din autoritățile de aplicare a legii: organismele publice competente din statele membre, în temeiul legislației interne, pentru prevenirea, detectarea și combaterea criminalității;(c) funcționari ai altor autorități publice și reprezentanți ai diverselor asociații, ai organizațiilor profesionale, din cercetare și din mediul de afaceri cu rol în prevenirea și combaterea criminalității, organizată sau de alt tip;(d) reprezentanți ai serviciilor care au ca sarcină să acorde asistență victimelor, inclusiv serviciile publice responsabile în materie de imigrație și de servicii sociale.(4) În cadrul obiectivelor menționate la articolul 2, programul poate cofinanța de asemenea:(a) proiecte specifice prezentate în conformitate cu alineatul (1) și care prezintă un interes special în raport cu prioritățile programului sau cu cooperarea cu statele candidate;(b) măsuri complementare, cum ar fi seminarii, reuniuni de experți sau alte acțiuni de difuzare a rezultatelor obținute în cadrul programului.(5) În cadrul obiectivelor menționate la articolul 2, programul poate de asemenea să acorde un sprijin financiar direct activităților incluse în programele anuale de activități ale organizațiilor neguvernamentale care îndeplinesc următoarele criterii:(a) să fie organizații non-profit;(b) să fie constituite în conformitate cu legislația unuia din statele membre;(c) să urmărească activități de dimensiune europeană și care presupun, în principiu, participarea a cel puțin jumătate din statele membre;(d) să urmărească activități care să includă unul sau mai multe dintre obiectivele menționate la articolul 2.Articolul 4Acțiunile programuluiProgramul cuprinde următoarele tipuri de acțiuni:(a) formare;(b) elaborarea și lansarea unor programe de schimburi și stagii;(c) studii și cercetare;(d) difuzarea rezultatelor obținute în cadrul programului;(e) încurajarea cooperării între autoritățile de aplicare a legii, autoritățile judiciare sau alte organisme publice sau private din statele membre cu rol în prevenirea și combaterea criminalității prin ajutorul pe care îl dau, de exemplu, la constituirea rețelelor;(f) conferințe și seminarii.Articolul 5Finanțarea programului(1) Valoarea de referință financiară pentru îndeplinirea prezentului program, pentru perioada 2003-2007, este de 65 de milioane EUR.Creditele anuale sunt autorizate de către autoritatea bugetară în limita perspectivelor financiare.(2) Cofinanțarea unui proiect de către program exclude orice altă finanțare de către un alt program finanțat de bugetul general al Uniunii Europene.(3) Deciziile de finanțare conduc la încheierea de convenții de finanțare între Comisie și organizatori. Aceste decizii și convenții sunt supuse controlului financiar al Comisiei și verificărilor Curții de Conturi.(4) Intervenția financiară din partea bugetului general al Uniunii Europene nu poate depăși 70 % din costul total al proiectului.(5) Cu toate acestea, proiectele specifice și măsurile suplimentare menționate la articolul 3 alineatul (4) și activitățile menționate la articolul 3 alineatul (5) pot fi finanțate în proporție de 100 %, în limita a 10 % din pachetul financiar anual alocat programului pentru proiectele specifice menționate la articolul 3 alineatul (4) litera (a) și în limita a 5 % pentru măsurile suplimentare menționate la articolul 3 alineatul (4) litera (b).Articolul 6Punerea în aplicare a programului(1) Comisia răspunde de gestionarea și de punerea în aplicare a programului, în cooperare cu statele membre.(2) Programul este gestionat de Comisie în conformitate cu Regulamentul Financiar care se aplică bugetului general al Comunităților Europene.(3) Pentru punerea în aplicare a programului, Comisia:(a) elaborează un program de lucru anual care cuprinde obiective specifice, priorități tematice și, după caz, o listă de acțiuni specifice și de măsuri complementare; programul menține un echilibru între domeniile specificate la articolul 2 alineatul (2) și alocă cel puțin 15 % din finanțarea anuală fiecăruia dintre domeniile specificate la literele (a), (b) și (c) ale alineatului respectiv;(b) evaluează și selecționează proiectele prezentate și asigură gestionarea acestora.(4) Examinarea proiectelor prezentate se efectuează în conformitate cu procedura consultativă prevăzută la articolul 8. Examinarea programului de lucru anual, a proiectelor specifice și a măsurilor complementare menționate la articolul 3 alineatul (4) și a activităților menționate la articolul 3 alineatul (5), este efectuată în conformitate cu procedura de gestionare menționată la articolul 9.(5) În măsura în care sunt compatibile cu politicile respective, Comisia evaluează și selecționează proiectele prezentate de organizatori după următoarele criterii:(a) conformitatea cu obiectivele programului;(b) dimensiunea europeană a proiectului și deschiderea spre participare a statelor candidate;(c) compatibilitatea cu lucrările întreprinse sau prevăzute în cadrul priorităților politice ale Uniunii Europene în materie de cooperare judiciară generală și penală;(d) complementaritatea cu alte proiecte de cooperare încheiate, în curs sau viitoare;(e) capacitatea organizatorului de a pune în aplicare proiectul;(f) calitatea intrinsecă a proiectului în ceea ce privește concepția, organizarea, prezentarea și rezultatele preconizate;(g) valoarea totală a subvenției solicitate în cadrul programului și proporționalitatea sa la rezultatele obținute;(h) impactul rezultatelor preconizate asupra obiectivelor programului.Articolul 7Comitetul(1) Comisia este asistată de un Comitet compus din reprezentanți ai statelor membre și prezidat de reprezentantul Comisiei, denumit în continuare "Comitetul".(2) Comitetul își adoptă regulamentul de ordine interioară la propunerea președintelui, pe baza modelului de regulament de ordine interioară care a fost publicat în Jurnalul Oficial al Comunităților Europene.(3) Comisia poate invita reprezentanți ai statelor candidate la întruniri de informare organizate după întrunirile Comitetului.Articolul 8Procedura consultativă(1) În cazul în care se face trimitere la prezentul articol, reprezentantul Comisiei prezintă Comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului, supunându-l la vot, după caz.(2) Avizul este consemnat în procesul-verbal; în afară de aceasta, fiecare stat membru are dreptul să solicite ca poziția sa să fie consemnată în procesul-verbal.(3) Comisia ține seama în cea mai mare măsură de avizul emis de Comitet. Aceasta informează Comitetul despre modul în care avizul este luat în considerare.Articolul 9Procedura de gestionare(1) În cazul în care se face trimitere la prezentul articol, reprezentantul Comisiei prezintă Comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului. Avizul este emis cu majoritatea prevăzută la articolul 205 alineatul (2) din Tratatul de instituire a Comunității Europene pentru deciziile pe care Consiliul trebuie să le adopte la propunerea Comisiei. În cadrul Comitetului, voturile reprezentanților statelor membre sunt ponderate în conformitate cu articolul menționat. Președintele nu participă la vot.(2) Comisia adoptă măsuri care se aplică imediat. Cu toate acestea, dacă măsurile nu sunt conforme cu avizul Comitetului, aceste măsuri sunt de îndată comunicate Consiliului de către Comisie. În acest caz, Comisia poate să amâne aplicarea măsurilor adoptate pentru o perioadă de trei luni de la data comunicării acestora.(3) Consiliul, hotărând cu majoritate calificată, poate să ia o decizie diferită în perioada prevăzută la alineatul (2).Articolul 10Coerență și complementaritateComisia asigură, în cooperare cu statele membre, coerența și complementaritatea proiectelor cu celelalte politici comunitare.Articolul 11Monitorizare și evaluareComisia asigură o monitorizare regulată a programului. Aceasta informează Parlamentul European cu privire la programul de lucru adoptat și la lista proiectelor cofinanțate și prezintă Parlamentului European și Consiliului:(a) un raport anual privind punerea în aplicare a programului. Primul raport este prezentat până la 30 iunie 2004;(b) până la 30 iunie 2005, un raport interimar de evaluare privind punerea în aplicare a programului;(c) până la 30 septembrie 2006, o comunicare privind continuarea programului la care se anexează, după caz, o propunere corespunzătoare;(d) până la 30 iunie 2008, un raport final de evaluare a întregului program.Articolul 12Intrarea în vigoarePrezenta decizie produce efecte de la data publicării sale în Jurnalul Oficial.Adoptată la Bruxelles, 22 iulie 2002.Pentru ConsiliuPreședinteP. S. Møller[1] JO C 51 E, 26.2.2002, p. 345.[2] Aviz adoptat la 9 aprilie 2002 (nepublicat încă în Jurnalul Oficial).[3] JO C 124, 3.5.2000, p. 1.[4] JO L 82, 22.3.2001, p. 1.[5] JO L 186, 7.7.2001, p. 1 (Grotius II – Penal).[6] JO L 186, 7.7.2001, p. 7 (Stop II).[7] JO L 186, 7.7.2001, p. 4 (Oisin II).[8] JO L 186, 7.7.2001, p. 11.[9] JO L 99, 31.3.1998, p. 8.[10] JO C 172, 18.6.1999, p. 1.--------------------------------------------------


title: Cerere de ridicare a imunității lui Hannes Swoboda Decizia Parlamentului European din 22 aprilie 2009 privind cererea de ridicare a imunității lui Hannes Swoboda (2009/2014(IMM))

text:
               8.7.2010

               RO

               Jurnalul Oficial al Uniunii Europene

               CE 184/137

         Miercuri, 22 aprilie 2009Cerere de ridicare a imunității lui Hannes Swoboda
   P6_TA(2009)0236
   Decizia Parlamentului European din 22 aprilie 2009 privind cererea de ridicare a imunității lui Hannes Swoboda (2009/2014(IMM))
   2010/C 184 E/31

      Parlamentul European,
   având în vedere cererea de ridicare a imunității lui Hannes Swoboda, transmisă la 5 decembrie 2008 de Tribunalul penal regional Viena, datată 20 ianuarie 2009 și comunicată în ședința plenară din 5 februarie 2009,
   în urma audierii lui Hannes Swoboda, în conformitate cu articolul 7 alineatul (3) din Regulamentul de procedură,
   având în vedere articolele 9 și 10 din Protocolul privind privilegiile și imunitățile Comunităților Europene, din 8 aprilie 1965, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
   având în vedere hotărârile Curții de Justiție a Comunităților Europene din 12 mai 1964 și din 10 iulie 1986 (1),
   având în vedere articolul 57 din Constituția Federală a Republicii Austria,
   având în vedere articolul 6 alineatul (2) și articolul 7 din Regulamentul său de procedură,
   având în vedere raportul Comisiei pentru afaceri juridice (A6-0190/2009),

               1.

               hotărăște să nu ridice imunitatea lui Hannes Swoboda;

               2.

               încredințează Președintelui sarcina de a transmite imediat prezenta decizie, precum și raportul comisiei competente, autorității în cauză a Republicii Austria.

      (1)  Cauza 101/63, Wagner/ Fohrmann și Krier, Rec. 1964, p. 383 și cauza 149/85, Wybot/Faure și alții, Rec. 1986, p. 2391.